《韬光同玉珊作》
清代·赵铭

鹫峰炫天奇，兹寺静自匿。万竹阑俗驾，一莲峙仙菂。

曲折行百盘，精蓝窈未觌。云光自离合，泉语互喧寂。

俯视脚底寒，芬陀雨四滴。梯霞到绝顶，古坛枕巉壁。

瑶空下青鸾，招之适无笛。浩荡见无垠，清啸未敢砉。

茫茫海如杯，磊磊星可摘。忽悟斯境高，本自前山历。

从来妙理封，纡境须冥觅。矫首吟天风，苍莽意何极。

作者简介：（1828—1889）浙江秀水人，字新又，号桐孙。同治九年举人，累官直隶补用道。精研经史，兼擅诗文，尤工骈体。有《琴鹤山房遗集》。